OKB: Sëmundjet kronike, jo-ngjitëse më vdekjeprurëset në botë
Në shumë pjesë të botës, numri i rasteve të sëmundjeve jo-ngjitëse po rritet.
Sëmundjet kronike joinfektive si kanceri, sëmundjet e zemrës, infarkti, dhe diabeti janë në rritje dhe po shkaktojnë vdekjen e shumë personave në vendet me të ardhura të ulëta ose mesatare, thuhet në një raporti të ri të Organizatës Botërore të Shëndetësisë. Raporti i Organizatës Botërore të Shendetësisë mbi sëmundjet vdekjeprurëse thotë se në vitin 2008, më shumë se 63 përqind e atyre që vdesin në mbarë botën, më shumë se 36 milionë njerëz, nga sëmundjet joinfektive. Në raport thuhet se 80 përqind e këtyre vdekjeve janë raportuar në vendet në zhvillim. Organizata Ndërkombëtare e Shëndetësisë tha se sëmundjet ngjitëse si sida dhe turbokulozi nuk janë sëmundje që përbëjnë kërcënimin më të madh global të shëndetit publik. Kërcënimi më i madh vjen nga sëmundjet jo ngjitëse të cilat shpesh shkaktohen nga dieta e varfër dhe stili i jetës, ndikimi i mjedisit ose përbërja gjenetike. Në shumë pjesë të botës, numri i rasteve të sëmundjeve jo ngjitëse po rritet, dhe abuzimi i duhanit dhe alkoholit vetëm se kanë rritur këtë problem. Organizata Ndërkombëtare e Shëndetësisë thotë se miliarda dollarë të shpenzuara çdo vit për trajtimin e sëmundjeve kronike si kanceri, sëmundjet e zemrës dhe diabeti po i shtyjnë miliona njerëz në vendet në zhvillim poshtë kufirit të varfërisë. Drejtoresha e përgjithshme e Organizatës Ndërkombëtare të Shëndetësisë, Margaret Çen, thotë se duhet t’i kushtohet vëmendje më e madhe lidhjes mes këtyre sëmundjeve vdekjeprurëse dhe mirëqenies ekonomike të popullsisë së vendeve me të ardhura të ulëta dhe mesatare. Ekspertët thonë se ndryshimet demografike janë shkaku kryesor i sëmundjeve jo-ngjitëse. Në shumë vende në zhvillim, popullsia po rritet dhe plaket me shpejtësi, si dhe po përqafon më shumë stilin urban të jetës. Eksperti i sëmundjeve kronike, Dr. James Hospedales, thotë se problemi nga sëmundjet jo ngjitëse është më i përhapur se sa ç’mendojnë njerëzit. Ai thotë se ato janë problem madhor në vende të mëdha si Shtetet e Bashkuara, India, Kina, mbarë Amerika Latine dhe rajoni i Mesdheut. Ndërkohë që sëmundjeve ngjitëse u kushtohet më shumë vëmendje në Afrikë, Organizata Ndërkombëtare e Shëndetësisë përllogarit se aty nga viti 2020 sëmundjet kronike do kalojnë sëmundjet ngjitëse për nga numri i vdekjeve që shkaktojnë në shumë vende të Afrikës. Dr. Hospedales vuri në dukje se në vendet e vogla si Trinidadi dhe Tobago ose Barbadosi, kostoja e shëndetit publik për trajtimin e tensionit të lartë dhe diabetit është rritur mes 5 dhe 8 përqind të prodhimit të brendshëm të këtyre vendeve. Dr. Hospedales thotë se udhëheqësit e disa vendeve me të ardhura të ulëta dhe mesatare kanë filluar ta kuptojnë se politikat kombëtare të shëndetësisë duhet të përqëndrohen më shumë në parandalimin e sëmundjeve. Ai thotë se këta udhëheqës e kanë kuptuar se dieta e thjeshtë dhe ndryshimet në stilin e jetës mund të ulin faktorët e rrezikut për infarkt, kancer, diabetin dhe sëmundjet kronike të frymëmarrjes si azma dhe bronkiti. Zyrtarët e Organizatës Botërore të Shëndetësisëthonë se raporti i agjencisë së OKB-së mbi sëmundjet jo ngjitëse, me vlerësimin e tij të sëmundjeve jongjitëse në çdo vend, ka për qëllim edukimin e atyre që bëjnë politikat, industrisë, udhëheqësve të shoqërisë civile dhe publikut rreth nevojave për një përgjigje të koordinuar ndaj këtyre kërcënimeve të shëndetit publik. Në muajin shtator Asambleja e Përgjithshme e OKB-së do të organizojë takimin e parë të nivelit të lartë mbi Parandalimin dhe Kontrollimin e Sëmundjeve Jo-ngjitëse në Nju Jork.